2001/50/EY: AKT—EY-ministerineuvoston päätös N:o 2/2000, tehty 15 päivänä joulukuuta 2000, rahoitustuen myöntämisestä AKT-valtioiden teollisuuden ja liiketoiminnan kehitystä edistävälle investointien rahoitusohjelmalle



Virallinen lehti nro L 017 , 19/01/2001 s. 0020 - 0021



AKT-EY-ministerineuvoston päätös N:o 2/2000, tehty 15 päivänä joulukuuta 2000, rahoitustuen myöntämisestä AKT-valtioiden teollisuuden ja liiketoiminnan kehitystä edistävälle investointien rahoitusohjelmalle (2001/50/EY) AKT-EY-MINISTERINEUVOSTO, joka ottaa huomioon Mauritiuksessa 4 päivänä marraskuuta 1995 allekirjoitetulla sopimuksella tarkistetun neljännen AKT-EY-yleissopimuksen, jonka voimassaoloaikaa jatkettiin suurlähettiläskomitean päätöksellä N:o 1/2000, ja erityisesti sen 282 artiklan 5 kohdan, sekä katsoo seuraavaa: (1) Neljännessä AKT-EY-yleissopimuksessa korostetaan yksityissektorin asemaa talouksien rakenneuudistuksessa ja erityisesti työpaikkojen luomisessa, tulojen kasvattamisessa ja AKT-valtioiden talouksien integroimisessa maailmantalouteen. (2) Sekä julkisen että yksityisen sektorin investointirahoitukseen on osoitettu huomattavasti varoja varaamalla 1825 miljoonaa euroa riskipääomatoimiin Euroopan kehitysrahastosta (EKR). (3) Riskipääomasitoumusten kokonaismäärä on 31 päivänä heinäkuuta 2000 ensimmäisen ja toisen rahoituspöytäkirjan osalta 1312 miljoonaa euroa. Tämän määrän lisäksi tulevat 190 miljoonan euron suuruiset hyväksytyt ja allekirjoittamista odottavat lainat. Nämä kaksi määrää ovat yhteensä 1502 miljoonaa euroa eli 82,3 prosenttia yleissopimuksen nojalla Euroopan investointipankin (EIP) riskipääomatoimiin osoitetusta kokonaismäärärahasta. (4) Yhteisö on muun ohessa omaksunut uuden strategian kehitysmaiden yksityissektorin kehittämiseksi korostaen paitsi makrotalouden uudistuspolitiikkojen tukemista myös tukea meso- ja mikrotalouden tasolla. (5) AKT-EY-ministerineuvosto pitää olennaisen tärkeänä sitä, että kahdeksannesta EKR:stä tällä hetkellä rahoitettavat välineet ja aloitteet eivät vaarannu voimavarojen puutteen vuoksi erityisesti investointirahoituksen osalta. Jos maksusitoumukset kuitenkin pysyvät nykyisellä tasolla, riskipääomatoimiin neljännen AKT-EY-yleissopimuksen nojalla osoitettujen varojen määrä saatetaan käyttää kokonaisuudessaan ennen Cotonoussa 23 päivänä kesäkuuta allekirjoitetun AKT-EY-kumppanuussopimuksen voimaantuloa ja uuden investointijärjestelyn varojen käyttöön saamista. (6) AKT-EY-ministerineuvosto on 27 päivänä heinäkuuta 2000 tehnyt päätöksen N:o 1/2000 siirtymätoimista, joita sovelletaan 2 päivästä elokuuta 2000 Cotonoun AKT-EY-sopimuksen voimaantuloon. Mainitussa päätöksessä otetaan huomioon tarve varmistaa kehitysrahoitusyhteistyön jatkuvuus. (7) Käytettävissä olevia rahoitusvaroja olisi erityisesti yksityisen sektorin osalta lisättävä, jotta estetään rahoituksen keskeytyminen varojen loppumisen vuoksi. (8) AKT-valtioissa toteutettaviin investointitoimiin voitaisiin EIP:n jo ohjelmoimien 1825 miljoonan euron lisäksi käyttää noin 300 miljoonaa euroa seuraavien kolmen vuoden aikana. Nämä varat olisi otettava käyttöön kaikkien AKT-valtioiden yksityissektorin tueksi perustettavan investointien rahoitusohjelman rahoittamiseen. (9) Tämän päätöksen nojalla toteutettavia riskipääomatoimia olisi täydennettävä merkittävällä yksityissektorin rahoituksella, ja niillä olisi edistettävä paikallisen hallinnon valmiuksia. Osa riskipääomatoimiin tämän päätöksen nojalla osoitetuista varoista olisi käytettävä paikallisten rahoituslaitosten kehittämisen tukemiseen. (10) AKT-EY-ministerineuvosto päättää myöhemmin niiden varojen käytöstä, jotka palautuvat ohjelman käyttöön lainanottajien maksettua investoinnit takaisin, ON PÄÄTTÄNYT SEURAAVAA: 1 artikla Kahdeksannen EKR:n ja sitä edeltävien rahastojen jakamatta jääneitä ohjelmoitavia varoja sekä kuudennen ja seitsemännen EKR:n riskipääomatoimiin ja korkotukiin tarkoitettuja käyttämättä jääneitä varoja voidaan käyttää riskipääomatoimien rahoittamiseen AKT-valtioissa enintään 300 miljoonan euron määrään asti seuraavasti: - kahdeksannen EKR:n osoittamatta jääneistä ohjelmoitavista varoista enintään 183 miljoonaa euroa näihin toimiin, - kuudennen EKR:n käyttämättä jääneistä riskipääomavaroista enintään 55 miljoonaa euroa näihin toimiin, - seitsemännen EKR:n käyttämättä jääneistä korkotukivaroista enintään 62 miljoonaa euroa näihin toimiin. Nämä varat täydentävät kahdeksannesta EKR:stä riskipääomatoimiin osoitettuja varoja, ja EIP hallinnoi niitä. 2 artikla Asianomaisilta tahoilta tullaan EIP:tä kehottamaan hallinnoimaan rahoitusohjelmaa ja toimia voimassa olevien menettelyjen ja neljännessä AKT-EY-yleissopimuksessa määriteltyjen riskipääoman käyttöön ja jakamiseen liittyvien perusteiden mukaisesti. AKT-EY-ministerineuvosto päättää myöhemmin tavasta, jolla käytetään varoja, jotka palautuvat rahoitusohjelman käyttöön lainanottajien maksettua investoinnit takaisin. Rahoitusohjelma päättyy kolmen kuukauden kuluttua Cotonoun AKT-EY-sopimuksen voimaantulosta. EIP ei tämän kolmen kuukauden jakson päätyttyä voi tehdä rahoituspäätöksiä. 3 artikla Komissio toteuttaa tämän päätöksen täytäntöönpanemiseksi tarvittavat toimenpiteet. 4 artikla Tämä päätös tulee voimaan päivänä, jona se tehdään. Tehty Brysselissä 15 päivänä joulukuuta 2000. AKT-EY-ministerineuvoston puolesta Puheenjohtaja D. Gillot